**Rondelul frigului din noi**

*Mirimirela*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ce frig e în noi, ca la Poluri

Cuțite cu lame de gheață

Ni-s vorbele. Și fioruri

Ne spintecă dimineața.

Aș vrea să mai văd, pe sub boruri

Un licăr în ochi, o dulceață...

Ce frig e în noi, ca la Poluri

Cuțite cu lame de gheață

Fac zid între noi. Ce decoruri

Cu măști ca la teatru, ni-i viața.

Prin țurțurii ca niște storuri

Râzând, ne privește-o paiață.

Ce frig e în noi, ca la Poluri...